**TLAČOVÁ SPRÁVA: VLÁDA PREDLOŽILA NOVELU TRESTNÉHO ZÁKONA NA OCHRANU RASTLÍN A ŽIVOČÍCHOV, NO OCHRANU ŽIVOTOV A ZDRAVIA PACIENTOV CEZ NOVELIZÁCIU TOHTO ZÁKONA ODMIETLA**

**Do Národnej rady SR vláda predložila návrh novelizácie Trestného zákona, ktorý zavádza nové trestné činy na ochranu rastlín a živočíchov. Pritom na nedávny návrh Lekárskeho odborového združenie (ďalej LOZ) chrániacich pacientov pred nezodpovedným manažmentom nemocníc, ktorý je súčasťou schváleného Memoranda medzi vládou SR a LOZ, reagovalo ministerstvo spravodlivosti slovami ministra tak, že „riešiť to treba, ale nie prostriedkami trestného práva“.**

LOZ si preto kladie otázku, či podľa vlády SR majú prioritu rastliny a zvieratá pre zdravím a životmi ľudí, keď podľa návrhu novelizácie Trestného zákona bude trestné aj to, ak niekto v rozpore so všeobecne záväznými právnymi predpismi na ochranu rastlín a živočíchov vo väčšom rozsahu pestuje chránenú rastlinu alebo kto v rozpore so všeobecne záväznými právnymi predpismi na úseku veterinárnej starostlivosti vo väčšom rozsahu chová zvieratá.

Ako lekári zdôrazňujeme, že sprísnenie ochrany prírody vítame, prekáža nám však farizejstvo predstaviteľov vlády, kde pod tlakom ekonomických záujmových skupín náhle zmenili názor na trestnoprávnu zodpovednosť manažmentov nemocníc, pre situácie, kde *vedome* porušujú nariadenia o personálnom zabezpečení a tým ohrozia pacientov. Ako LOZ pripomína, to isté ministerstvo spravodlivosti navrhuje trestať odňatím slobody človeka, čo v rozpore s predpismi pestuje chránené rastliny, či chová zvieratá, ale ak niekto vedome porušuje predpisy pri starostlivosti o pacientov a tak týchto pacientov ohrozuje na zdraví a životoch, prípadne im tým spôsobí smrť, tam sa to isté ministerstvo už bráni použiť trestný zákon. Ak ide o životy a zdravie pacientov tam už ministerstvo spravodlivosti odkazuje, že aj keď to treba riešiť, tak nie prostriedkami trestného práva.

Ako ďalej pokračuje predseda LOZ Peter Visolajský: “*Pacientom sa pod hrozbou trestnoprávnej zodpovednosti prikázalo platiť zdravotné odvody. Ale akú gararanciu má pacient platiaci zdravotné odvody, že v nemocnici dostane adekvátnu zdravotnú starostlivosť – jasne definovanú personálnym zabezpečením? Ak sa riaditeľ nemocnice správa krajne nezodpovedne, poberá verejné prostriedky z poistného a pritom ohrozuje pacientov viac ako 90 dní tým, že im pri diagnostike a liečbe neposkytne adekvátne zabezpečenie lekármi a sestrami, tak minister spravodlivosti vyhlási, že s trestnou zodpovednosťou takýchto riaditeľov nemocníc nesúhlasí.”*

LOZ považuje preto vyjadrenie ministra spravodlivosti ale aj náhlu zmenu názoru povereného premiéra a súčasne povereného ministra zdravotníctva  E. Hegera k téme trestnoprávnej zodpovednosti pri ohrozovaní zdravotnej starostlivosti za arogantnú ignoráciu záväzkov vlády, ku ktorým sa vláda SR písomne zaviazala.

Súčasťou tlačovej správy je aj príloha s výňatkami návrhu novelizácie Trestného zákona.

MUDr. Peter Visolajský predseda Lekárskeho odborového združenia

**PRÍLOHA TLAČOVEJ SPRÁVY**

Výňatky z návrhu Trestného zákona:

<https://www.nrsr.sk/web/Default.aspx?sid=zakony/zakon&MasterID=9230>

346. § 305 vrátane nadpisu znie:

„§ 305

Porušovanie ochrany rastlín, živočíchov a biotopov

(1) **Kto, čo aj z hrubej nedbanlivosti, v rozpore so všeobecne záväznými právnymi predpismi na ochranu prírody a krajiny alebo so všeobecne záväznými právnymi predpismi na ochranu druhov rastlín a živočíchov reguláciou obchodu s nimi vo väčšom rozsahu**

a)poškodí, zničí, vytrhne, vykope alebo nazbiera chránenú rastlinu alebo poškodí, alebo zničí jej biotop,

b)usmrtí, zraní, alebo chytí chráneného živočícha alebo poškodí, alebo zničí jeho biotop alebo obydlie,

c)poškodí alebo zničí prírodný biotop,

d)získa pre seba alebo obstará pre iného chráneného živočícha alebo chránenú rastlinu, alebo exemplár rastliny alebo živočícha,

e)drží, **pestuje**, chová, spracúva, prepravuje, dováža alebo vyváža **chránenú rastlinu** alebo chráneného živočícha, alebo exemplár rastliny alebo živočícha alebo s nimi obchoduje, alebo ich inak scudzí,

f)odníme, falšuje, pozmení alebo inak neoprávnene použije nezameniteľné označenie chráneného živočícha alebo exemplára živočícha, alebo

g)ohrozí chránený živočíšny druh alebo rastlinný druh,

potrestá sa odňatím slobody na šesť mesiacov až tri roky.

(2) Kto v rozpore so všeobecne záväznými právnymi predpismi na ochranu prírody a krajiny alebo so všeobecne záväznými predpismi na úseku lesného hospodárstva neoprávnene jazdí alebo stojí motorovým vozidlom v chránenom území, v jeho ochrannom pásme alebo na lesnom pozemku alebo sa plaví, stojí alebo kotví plavidlom na vodnej ploche alebo vykonáva let lietadlom, hoci bol za taký čin v predchádzajúcich dvadsiatich štyroch mesiacoch postihnutý, potrestá sa odňatím slobody až na dva roky.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1,

a)z osobitného motívu,

b)v značnom rozsahu,

c)v úmysle získať pre seba alebo iného značný prospech, alebo

d)hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(4) Rovnako ako v odseku 3 sa páchateľ potrestá, ak spácha čin uvedený v odseku 2, hoci bol za taký čin v predchádzajúcich dvadsiatich štyroch mesiacoch odsúdený.

(5) Odňatím slobody na tri roky až desať rokov sa páchateľ potrestá, ak spácha čin

uvedený v odseku 1 alebo 2 závažnejším spôsobom konania.

70

**(6) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 alebo 2**

a)ako člen nebezpečného zoskupenia,

**b)vo veľkom rozsahu, alebo**

c)v úmysle zadovážiť sebe alebo inému prospech veľkého rozsahu.”.

349. § 305d vrátane nadpisu znie:

„§ 305d

Porušovanie ochrany zvierat

(1) **Kto v rozpore so všeobecne záväznými právnymi predpismi na úseku veterinárnej starostlivosti vo väčšom rozsahu** premiestňuje, dováža, vyváža, prepravuje, kupuje, predáva, inak scudzuje, rozmnožuje alebo **chová zvieratá** alebo vykonáva činnosti súvisiace s premiestňovaním, dovozom, vývozom, prepravou, kúpou, predajom, scudzením, rozmnožovaním alebo chovom zvierat, **potrestá sa odňatím slobody na šesť mesiacov až na tri roky.**

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1

a)v značnom rozsahu,

b)z osobitného motívu, alebo

c)hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na dva roky až desať rokov sa páchateľ potrestá, ak spácha čin uvedený v odseku 1 závažnejším spôsobom konania.

(4) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1

a)ako člen nebezpečného zoskupenia, alebo

b)vo veľkom rozsahu.“.